**HMS Thracian** (viirinumerot D86 ja I86) oli Britannian kuninkaallisen laivaston Amiraliteetin S-luokan hävittäjä, joka palveli toisessa maailmansodassa.

Valmistus
---------

*Pääartikkeli: S-luokka (hävittäjä, 1916)*
Alus tilattiin heinäkuussa 1917 osana vuosien 1917-1918 laivasto-ohjelmien 12. hävittäjätilausta Hawthorn Leslieltä Hebburnistä, missä köli laskettiin 10. tammikuuta 1918. Alus laskettiin vesille vasta 5. maaliskuuta 1920, mihin syynä oli laivaston rahoitusvaikeudet ensimmäisen maailmansodan päätyttyä. Alus hinattiin vesille laskun jälkeen Sheernessiin, josta se valmistui 21. huhtikuuta 1922.

Palvelus
--------

Toisen maailmansodan alkaessa alus oli Kiinan asemalla Hongkongissa. Alus määrättiin 3. syyskuuta 1939 tuhoamaan saksalaiset kauppa-alukset Kiinanmereltä. Lokakuussa se määrättiin muutettavaksi miinalaivaksi, minkä vuoksi alus siirrettiin 18. lokakuuta Hongkongissa telakalle. Alukselta poistettiin torpedoputket sekä taaempi tykkitorni, joiden tilalle asennettiin kiskot neljällekymmenelle miinalle.

Alus laski 21. lokakuuta Lantaun kanavaan miinakentän *HMS Thanetin* ja apumiinalaiva *HMS Man Yeungin* kanssa. Osasto laski kaikkiaan 83 miinaa. Se laski 28. lokakuuta Shapiin Hongkongiin miinakentän, minkä valmistuttua alus palautettiin kuun lopulla normaalihävittäjäksi.

Tammikuussa 1941 alus määrättiin uudelleen miinalaivaksi, joten se palasi telakalle muutostöitä varten. Alus laski 23. tammikuuta West Lamma Fieldiin 138 miinan kentän *Man Yeungin* avustamana. Kentän valmistuttua alus palautettiin hävittäjäksi. Kenttää laajennettiin 11. helmikuuta 140 miinalla, minkä jälkeen se jatkoi meriliikenteen valvontaa. Alus määrättiin lokakuussa uudelleen miinanlaskuun. Se laski 21. lokakuuta West Lamma Fieldiin miinoja *Man Yeungin* avustamana. Alus pysyi Hongkongissa valmistautuen alueen puolustamiseen.

Japanilaisten hyökättyä Pearl Harboriin alus laski 8. joulukuuta Kap Shuin Muniin Green Islandin ja Tsing Yin väliin miinoitteen sulkien läntisen reitin satamaan. Alus joutui operaation aikana ilmahyökkäykseen, mutta se säilyi vahingoittumattomana. Miinoitusoperaation päätyttyä alus aloitti partioinnin Lamman, Lantaun ja Leman saarten välillä estäen vesialueiden ylittämisen.

Alus jatkoi 10. joulukuuta partiointia ilmahyökkäyksissä. Se hyökkäsi japanilaisia vastaan, mitkä pyrkivät nousemaan maihin Lamman saareen. Alus myös avusti Stonecutters Islandin evakuoinnissa. Toiminnan rauhoittuessa alus siirrettiin telakalle, jossa sen miinakiskot poistettiin. Seuraavana päivänä alus jatkoi partiointiaan, joiden väliaikoina aluksen muutostöitä hävittäjäksi jatkettiin.

*Thracian* liittyi 12. joulukuuta kahteen moottoritorpedoveneeseen, jotka evakuoivat joukkoja Devils Peakista Kowlooniin. Operaation aikana toiseen torpedoveneeseen osui, jolloin se piti ottaa hinaukseen. Alus kuljetti myöhemmin joukkoja Aberdeeniin, minkä jälkeen se palasi Victoriaan telakalle jatkamaan muutostöitä.

Aluksen muutostyöt päättyivät 15. joulukuuta, minkä jälkeen se palasi partioalukseksi. Se hyökkäsi illan hämärtyessä Kowloonin lahden rannalla olevalle japanilaisten joukkojen kuormausalueelle, jossa joukkoja valmistauduttiin siirtämään Hongkongiin. Alus ajoi karille lähellä Lamman saarta, jolloin sen polttoainetankki repesi. Alus tuhosi 16. joulukuuta joitakin japanilaisaluksia Kowloonin lahden rannalla, minkä jälkeen se palasi Aberdeeniin tarkastettavaksi. Tarkastuksessa todettiin vakavia vaurioita ja telakalle siirtäminen tarpeelliseksi.

Telakan portteihin osui pommi, joka esti niiden avaamisen. Alusta ei täten voitu siirtää kuivatelakalle korjattavaksi. Alus päätettiin hylätä, minkä jälkeen varastot tyhjennettiin ja kaikki tarpeellinen kalusto siirrettiin maihin. Alus lähti 17. joulukuuta Aberdeenista ja se ajettiin karille Repulsen lahden ja Deepwaterin lahden välillä. Aluksen seurana oli nosturi, jonka tarkoituksena oli poistaa alukselta tykkitornit ja torpedoputket maihin siirrettäväksi. Alus varustettiin räjähdyspanoksin ja loput miehistöstä poistuivat alukselta.

Seuraavana päivänä tykkien poisto jouduttiin peruuttamaan Hongkongin tilanteen vaikeutuessa. Samoin aluksen miehistö määrättiin osallistumaan kanadalaisjoukkojen rinnalla puolustukseen, mikä päättyi 25. joulukuuta antautumiseen.

Japanilaiset aloittivat 24. joulukuuta aluksen noston. Alus oli pääosan vuotta 1942 kunnostettavana, minkä päätyttyä se liitettiin keisarillisen Japanin laivastoon partioaluksena *IJN 110*. Alus palveli Japanin laivastossa, kunnes se löydettiin elokuussa 1945 Jokosukasta läheltä Tokiota. Alus oli yritetty tuloksetta upottaa.

*HMS Undinelta* lähetetty pelastusmiehistö aloitti aluksen kunnostamisen joulukuussa. Yllätyksenä aluksen perään asennetusta mastosta löytyi japanilainen centtimetrialueen tutka. Alusta oli nähtävästi käytetty raskaiden japanilaisten torpedojen koealuksena. Alus sijoitettiin poistolistalle Hongkongissa ja myytiin 1946 romutettavaksi. Kuin ihmeen kaupalla aluksen laivakello pelastui ja se on nyt sijoitettuna Blue Boar Pubiin Poolessa Dorsetissa.

Lähteet
-------

* Whitley, M. J.: *Destroyers of World War Two – an international encyclopedia*. Lontoo: Arms and Armour, 1988. ISBN 0-85368-910-5. (englanniksi)
* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)
* Cocker, Maurice: *Destroyers of the Royal Navy, 1893-1981*. Englanti: Ian Allan, 1982. ISBN 0-7110-1075-7. (englanniksi)
* Smith, Peter C.: *Into the Minefields - British Destroyer Minelaying 1916-1960*. Barnsley: Pen & Sword Maritime, 2005. ISBN 1-84415-271-5. (englanniksi)

### Viitteet

1. 1 2 3 4 5 6 7 8 9 10 11 12  Naval-history.net - HMS Thracian

*S*-luokan hävittäjät (1916)

|  |
| --- |
| **Amiraliteetti: (1. tilaus)** *HMS Sabre*- *HMS Saladin*- *HMS Simoom* - *HMS Scimitar* - *HMS Scotsman* - *HMS Scout* - *HMS Senator* - *HMS Sepoy* - *HMS Seraph* - *HMS Shark* - *HMS Sparrowhawk* - *HMS Splendid* - *HMS Success* - *HMS Speedy* - *HMS Shikari* - *HMS Sikh* - *HMS Sirdah* - *HMS Somme* - *HMS Steadfast* - *HMS Stirling* - *HMS Swallow* - *HMS Swordsman* - *HMS Tribune* - *HMS Trinidad* |
| **Amiraliteetti: (2. tilaus)** *HMS Sardonyx* - *HMS Saturn* - *HMS Sycamore* - *HMS Scythe* - *HMS Seabear* - *HMS Seafire* - *HMS Searcher* - *HMS Seawolf* - *HMS Serapis* - *HMS Serene* - *HMS Sesame* - *HMS Spear* - *HMS Spindrift* - *HMS Sportive* - *HMS Stalwart* - *HMS Tintagel* - *HMS Tilbury* - *HMS Stonehenge* - *HMS Stormcloud* - *HMS Strenuous* - *HMS Stronghold* - *HMS Sturdy* - *HMS Tactician* - *HMS Tara* - *HMS Tasmania* - *HMS Tattoo* - *HMS Tenedos* - *HMS Thanet* - *HMS Thracian* - *HMS Turbulent* - *HMS Trojan* - *HMS Truant* - *HMS Trusty* |
| **Thornycroft:** *HMS Speedy* - *HMS Tobago* - *HMS Torbay* - *HMS Toreador* - *HMS Tourmaline* |
| **Yarrow:** *HMS Torch* - *HMS Tomahawk* - *HMS Tryphon* - *HMS Tumult* - *HMS Turquoise* - *HMS Tuscan* - *HMS Tyrian* |
| Edeltäjä: W-luokka – Seuraaja: paranneltu W-luokka |